
1. Alegerile legislative din Franţa 

 

După turul al doilea al alegerilor legislative din Franţa, care au avut loc la 16 iunie a.c., potrivit rezultatelor definitive date publicităţii de către Ministerul de Interne, dreapta franceză a obţinut 52,82% din voturi, în timp ce stânga a câştigat 45,33%, iar extrema dreaptă 1,85%, rata absenteismului fiind de 39,68%.

Potrivit acestor rezultate, dreapta a obţinut 399 de locuri în Adunarea Naţională (dintre care 355 au revenit Uniunii pentru Majoritatea Prezidenţială şi 29 Uniunii pentru Democraţia Franceză), iar stânga 178 de locuri (147 -Partidul Socialist, 21 - Partidul Comunist, 3 - Partidul Ecologist).

Rezultatele principalelor formaţiuni politice participante la alegeri sunt următoarele:

UMP (Uniunea pentru Majoritatea Prezidenţială) - 47,26% din sufragiile exprimate; 

UDF (Uniunea pentru Democraţia Franceză, de centru-dreapta) - 3,92%, iar ceilalţi candidaţi de dreapta 1,64%; 

Partidul Socialist - 35,26%;

Partidul Comunist - 3,26 %; 

Verzii- 3,19%; 

PRG (radical de stânga) - 2,15%, iar ceilalţi candidaţi de stânga au obţinut 1,47%.

Frontul Naţional a obţinut 1,85% din sufragiile exprimate.

Astfel, preşedintele Jacques Chirac va beneficia, în următorii cinci ani, de majoritatea pe care a solicitat-o electoratului francez, pentru a pune în practică un program ale cărui prinicpale obiective sunt lupta împotriva insecurităţii şi reducerea impozitelor.

Demoralizată după eliminarea, în primul tur de scrutin al alegerilor prezidenţiale, a candidatului Partidului Socialist, fostul premier Lionel Jospin, forţele de stânga sunt resemnate în faţa înfrângerii. Observatorii politici au remarcat faptul că, în loc să încerce să îşi convingă susţinătorii că "revanşa" este încă posibilă, liderii stângii le-au cerut acestora numai să limiteze amploarea victoriei dreptei, pentru a împiedica o concentrare prea mare de putere în mâinile unui singur partid.

Analiştii francezi remarcă faptul că victoria dreptei va consolida poziţia noului premier Jean Pierre Raffarin, desemnat în funcţie imediat după victoria lui Jacques Chirac în cadrul alegerilor prezidenţiale care au avut loc recent. Puţin cunoscut până acum de francezi, J. Raffarin a reuşit să câştige popularitate, aproape 80% dintre francezi declarându-se mulţumiţi de deciziile luate de noul guvern în domeniul securităţii şi 76% dintre ei apreciind decizia privind o viitoare reducere a impozitelor.

Astfel, Uniunea pentru Majoritatea Prezidenţială (UMP), noul partid al preşedintelui francez Jacques Chirac, creat înaintea alegerilor legislative pentru a unifica diversele tendinţe de dreapta, a obţinut majoritatea absolută în noua Adunare Naţională. Stânga, care deţinea până în prezent majoritatea absolută, cu 319 deputaţi, nu a reuşit să totalizeze decât 178 de mandate. Cincizeci şi opt de candidaţi (56 de dreapta şi doi de stânga) fuseseră aleşi sau realeşi încă din primul tur de scrutin, desfăşurat la 9 iunie a.c.

*

Preşedintele francez, Jacques Chirac, este marele învingător al alegerilor, comentează presa franceză din 17 iunie a.c., referindu-se la încheierea unei serii de patru tururi de scrutin, pentru alegerile prezidenţiale şi cele legislative din Franţa.

“Le Figaro” remarcă, sub titlul “Cinci ani pentru a schimba Franţa”, faptul că al doilea tur al legislativelor a asigurat majoritatea absolută pentru Uniunea pentru Majoritatea Prezidenţială (UMP), partid de dreapta care a strâns în jurul preşedintelui Jacques Chirac mai multe curente de dreapta.

“J. Chirac are o majoritate istorică pentru reformă”, a titrat, la rândul său, cotidianul economic “Les Echos”, în timp ce “La Tribune” afirmă: “J. Chirac are majoritate şi cinci ani pentru reformă”.

“La Croix” remarcă, sub titlul “J. Chirac are majoritatea”, că nici o majoritate parlamentară nu a reuşit, după 1978, să înregistreze succese fără a forma alianţe. “Le Parisien” se întreabă “Prea mult?”, referindu-se la cele 399 de mandate obţinute de forţele de dreapta, reprezentând două treimi din Adunarea Naţională, dar şi la recordul înregistrat în ceea ce priveşte absenteismul - aproape 40%.

Presa britanică a apreciat că victoria zdrobitoare a dreptei franceze la alegerile legislative îi va permite premierului Jean-Pierre Raffarin să aplice reforme profunde. “Nu există nici un motiv să credem că J.P. Raffarin nu va reuşi să îşi atingă obiectivul, care prevede adoptarea de către Parlament a unor reforme de anvergură”, afirmă “The Guardian”.

“Preşedintele Jacques Chirac trebuie să folosească acest mandat extraordinar”, afirmă, la rândul său, “Times”, remarcând faptul că “alegerea lui Jean-Pierre Raffarin, provincialul premier interimar, este total opusă alegerii lui Alain Juppe, intelectual rece şi parizian, ale cărui încercări de a impune măsuri de austeritate s-au încheiat dezastruos”.

“Daily Telegraph” susţine că “nimeni nu mai vorbeşte despre criză constituţională” în Franţa, unde “nu se mai pune problema de a afla cine conduce ţara”. “Franţa şi restul Europei vor beneficia, fără nici o îndoială, de reforme economice care să facă mai flexibilă piaţa muncii şi să liberalizeze economia în general”, consideră “The Independent”.

Şi în Spania, presa subliniază majoritatatea zdrobitoare obţinută de partidul preşedintelui francez, dar şi “misiunea colosală care îl aşteaptă” pe acesta.

“J. Chirac s-a convertit în preşedinte absolut pentru următorii cinci ani”, scrie “El Pais”, care salută faptul că Frontul Naţional nu a intrat în Parlament. “Pericolul este ca Jacques Chirac şi alţi lideri europeni - cum sunt Tony Blair şi Jose Maria Aznar - să depună eforturi pentru a bloca extremismul, ducând o politică marcată de o profundă neîncredere faţă de imigranţi”, adaugă “El Pais”.

“El Mundo” pune accentul asupra “majorităţii absolut zdrobitoare a dreptei în Adunarea Naţională”, remarcând că “Jacques Chirac are proiecte ambiţioase atât pe plan naţional, cât şi în Europa”. 

“ABC” consideră că Franţa “i-a dat un cec în alb lui J. Chirac, pentru a aplica reformele de care are nevoie Franţa”.

Ziarele italiene consideră că francezii au votat pentru stabilitatea puterii, acordându-i lui J. Chiarc o majoritate zdrobitoare în Parlament, dar remarcă şi absenteismul ridicat.

“Francezii au votat deci pentru o putere stabilă. Iar stabilitatea este reprezentată de preşedintele reales cu o majoritate de dictatură africană”, scrie “La Repubblica”, adăugând că “partidul absenteismului este cel care pare să fi câştigat, deoarece nimeni altcineva nu a primit 38,5% din voturi”.

“Corriere della Sera” a publicat pe prima pagină o caricatură care îl prezintă pe J. Chirac în ţinută regală, afirmând “Statul sunt eu... sau aproape”. Ziarul adaugă că “francezii au nevoie de certitudini şi de securitate, şi au demonstrat acest lucru”, dar subliniază faptul că 15 milioane de alegători au rămas în afara jocului.

La rândul său, “La Stampa” afirmă că “Jacques Chirac a obţinut ceea ce probabil că nici nu spera la început - majoritate absolută în Parlament, dar cu un procent-record de francezi care nu au votat”.

Victoria dreptei franceze la alegerile legislative îl transformă pe preşedintele Jacques Chirac într-o persoană “aproape atotputernică”, apreciază presa austriacă.

“Preşedintele francez se află într-o situaţie fără echivalent în Europa de Vest”, afirmă cotidianul “Kurier”, adăugând că “după ce a obţinut numai 19% din voturi în primul tur de scrutin al alegerilor prezidenţiale, J. Chirac dispune, două luni mai târziu, de un Parlament care îi este total devotat”.

“Majoritate absolută pentru preşedinte şi partidul său”, titrează “Die Presse”, apreciind că “nu mai există nici un obstacol instituţional care să îi împiedice pe preşedinte şi guvern să îşi pună în aplicare programul electoral”.

■ Componenţa noului guvern francez

 

Premierul francez Jean-Pierre Raffarin şi-a prezentat, la 17 iunie a.c., echipa guvernamentală, pe care a calificat-o drept “competentă şi deschisă”.

“Cei 15 miniştri de bază au rămas aceiaşi. Există o calitate umană şi, cred eu, o coerenţă a acestei echipe guvernamentale”, a declarat J. P. Raffarin, la scurt timp după anunţarea componenţei noului guvern.

“Au fost incluse noi competenţe, avem o bună acoperire a marilor teme şi teritorii. Deci consider că este, în acelaşi timp, o uniune de competenţe şi un spirit deschis”, a adăugat el.

Din guvernul condus de J.P. Raffarin fac parte 15 miniştri, 11 miniştri delegaţi şi 12 secretari de stat.

Lista miniştrilor îi include pe Nicolas Sarkozy (Interne, securitate internă şi libertăţi locale), François Fillon (Afaceri sociale, muncă şi solidaritate), Dominique Perben (Justiţie), Dominique de Villepin (Externe), Michele Alliot-Marie (Apărare), Luc Ferry (Tineret, Educaţie şi Cercetare), Francis Mer (Economie, Finanţe şi Industrie), Gilles de Robien (Transporturi, Locuinţă, Turism şi Mare), Roselyne Bachelot-Narquin (Ecologie şi dezvoltare durabilă), Jean-François Mattei (Sănătate, Familie şi persoane cu handicap), Hervé Gaymard (Agricultură, Alimentaţie, Pescuit şi Afaceri rurale), Jean-Jacques Aillagon (Cultură), Jean-Paul Delevoye (Funcţie publică, reforma statului şi amenajarea teritoriului), Brigitte Girardin (teritorii în afara continentului), Jean-François Lamour (Sport).

Din noul guvern fac parte şi 12 demnitari care nu au fost incluşi în lista Executivului anterior: Renaud Muselier (secretar de stat pentru Afaceri Externe), Pierre-André Wiltzer (ministru delegat pentru Cooperare şi Francofonie), Noelle Lenoir (ministru delegat pentru Afaceri Europene); Claudie Haignere (ministru delegat pentru Cercetare şi noi tehnologii), Nicole Fontaine (ministru delegat al Industriei), Christian Jacob (ministru delegat al Familiei), Marie-Therese Boisseau (secretar de stat pentru persoane cu handicap), Henri Plagnol (secretar de stat pentru Reforma statului), Leon Bertrand (secretar de stat al Turismului), Hamlaoui Mekachera (secretar de stat pentru veteranii de război), Hubert Falco (secretar de stat pentru persoane în vârstă), Pierre Bedier (secretar de stat pentru Programele imobiliare ale justiţiei).

Noul guvern francez este o echipă compusă din 38 membri, din care 10 sunt femei. 

După zdrobitoarea victorie a dreptei în cadrul alegerilor legislative, premierul Jean-Pierre Raffarin şi-a completat echipa guvernamentală cu 12 noi membri. El a surprins mass-media numind-o pe astronauta Claudie Haignere în postul de ministru delegat la ministerul cercetării şi noilor tehnologii şi pe jurista Noelle Lenoir, de stânga - ministru delegat la afacerile europene. 

Cei 12 noi membri sunt în majoritate noi în politică, mulţi dintre ei fiind susţinători ai preşedintelui J. Chirac. Singura modificare importantă îl priveşte pe ministrul delegat al afacerilor europene, Renaud Donnedieu de Vabres înlocuit de Noelle Lenoir, remarcată de către J. Chirac pentru lucrările sale în domeniul bioeticii. 

Un fost militar de origine algeriană, Hamlaoui Mekachera, preşedintele Consiliului Naţional al Francezilor Musulmani din Franţa şi fost membru al guvernului Alain Juppe, devine secretar de stat pentru foştii combatanţi. Împreună cu Tokia Saifi, secretar de stat pentru dezvoltarea durabilă, guvernul numără doi francezi musulmani, ceea ce constituie o premieră. 

J. Chirac şi J. P. Raffarin au continuat deschiderea către societatea civilă prin numirea omului de afaceri Francis Mer la ministerul economiei şi a filosofului Luc Ferry la cel al educaţiei. 

Fosta preşedintă a Parlamentului european, Nicole Fontaine, a fost numită la conducerea ministerului industriei. Se remarcă crearea unei funcţii inedite, cea de secretar de stat pentru Programele imobiliare ale justiţiei, avându-l ca titular pe Pierre Bodier. Acesta se va ocupa de construirea unor centre închise pentru tinerii delincvenţi. 

 

2. Pregătiri în vederea extinderii NATO 

 

Preşedintele american, George W. Bush, a promulgat la 11 iunie a.c. legea care reafirmă sprijinul Statelor Unite pentru extinderea NATO şi autorizează acordarea de asistenţă financiară pentru şapte ţări candidate la NATO - Estonia, Letonia, Lituania, Slovacia, Slovenia, Bulgaria şi România.

Legea (Freedom Consolidation Act of 2002) autorizează acordarea unei asistenţe militare în valoare de 55,5 milioane de dolari pentru şapte ţări candidate - România (11,5 milioane de dolari), Bulgaria (10 milioane de dolari), Slovenia (4,5 milioane de dolari), Slovacia (8,5 milioane de dolari), Lituania (7,5 milioane de dolari), Letonia (7 milioane de dolari) şi Estonia (6,5 milioane de dolari).

Conform prevederilor legii, Congresul reafirmă declaraţiile anterioare de sprijin pentru continuarea extinderii NATO şi susţine angajamentele pentru extindere făcute la summit-ul de la Madrid din 1997 şi la summit-ul de la Washington, din 1999.

Legea fusese adoptată de Senat în data de 17 mai a.c., cu 85 de voturi pentru şi 6 abţineri, şi de Camera Reprezentanţilor în luna noiembrie a anului trecut, cu 372 voturi pentru şi 46 împotrivă.

Summit-ul NATO din noiembrie de la Praga urmează să anunţe decizia Alianţei privind candidaţii cărora le vor fi adresate invitaţii de aderare. 

*

Secretarul general al NATO, George Robertson, a declarat, la 12 iunie, a.c., la Lisabona, că extinderea Alianţei este un proces în curs de desfăşurare şi că nu au fost încă stabilite viitoarele state membre ale organizaţiei cu toate că a preşedintele american a promulgat Freedom Consolidation Act of 2002.

“Nu a fost luată nici o decizie în ceea ce priveşte viitoarele state membre”, a declarat oficialul american în prezenţa ziariştilor, cu ocazia unei reuniuni de coordonare a luptei organizaţiilor internaţionale împotriva terorismului.

”Nici o ţară nu va fi acceptată în NATO dacă există riscul să determine o diminuare a eficienţei organizaţiei”, a declarat el.

Alţi oficiali ai Alianţei au precizat că ţările favorite sunt Letonia, Lituania, Estonia, precum şi Slovenia, Slovacia, Bulgaria şi România. Aderarea Albaniei şi Macedoniei pare improbabilă în acest moment. Croaţia urmează să se declare candidată înaintea summit-ului din noiembrie, în timp ce Ucraina intenţionează să solicite începerea procesului de aderare.

”NATO va deveni o organizaţie mult mai mare, mai eficientă şi mai suplă după summit-ul de la Praga”, a afirmat lordul G. Robertson. ”După fiecare val de extindere am crezut că eficienţa organizaţiei se va diminua, dar fiecare extindere a Alianţei Nord-Atlantice a dovedit contrariul”, a subliniat secretarul general al NATO.

 

 

3. Activitatea curentă a Uniunii Europene

 

Miniştrii europeni de interne au început să studieze, la 13 iunie a.c., la Luxemburg, o serie de propuneri ale preşedinţiei spaniole a UE, menite să sporească lupta împotriva imigraţiei clandestine, în special crearea unei prime instanţe permanente de coordonare.

Aprobarea propunerilor la nivel ministerial i-ar permite şefului Guvernului spaniol, Jose Maria Aznar, să prezinte aceste propuneri la un nivel politic mai înalt, liderilor europeni reuniţi la summit-ul de la Sevilla, în perioada 21-22 iunie 2002.

Primul ”plan” supus atenţiei miniştrilor de interne se referă la măsurile necesare pentru o mai bună gestionare comună a frontierelor externe ale UE. El prevede o serie de iniţiative pe termen scurt şi mediu, cum ar fi crearea unei reţele de ofiţeri de legătură în aeroporturi sau instalarea unui sistem de informaţii prin intranet privind documentele de călătorie false.

Planul sugerează şi crearea unei instanţe comune ce regrupează responsabili de frontiere din statele membre, care ar trebui să se reunească periodic pentru coordonarea acţiunii lor. Această instanţă ar putea deveni "punctul de plecare" în crearea unei viitoare politici europene a frontierelor, după cum apreciază unii diplomaţi.

Un al doilea document spaniol se referă în mod special la lupta împotriva imigraţiei clandestine pe cale maritimă. El subliniază necesitatea adoptării ”unor măsuri împotriva terţelor state care refuză cooperarea cu Uniunea Europeană în combaterea imigraţiei ilegale”.

Acest punct controversat, susţinut de Marea Britanie sau Spania, dar care suscită reticenţe în ţări cum ar fi Franţa şi Suedia, a fost supus, din nou, atenţiei miniştrilor europeni ai afacerilor externe, la 17 iunie a.c., înainte de a fi prezentat la summit-ul de la Sevilla. 

Aceştia nu au reuşit să ajungă la un acord referitor la aplicarea de sancţiuni ţărilor care refuză să coopereze cu organizaţia europeană în lupta împotriva imigraţiei ilegale. 

Mai multi diplomaţi europeni susţin că 12 dintre cele 15 statele ale Uniunii au susţinut o propunere a preşedinţiei spaniole a UE care prevedea ca ţările care refuză să coopereze în domeniul imigraţiei ilegale să nu mai primească ajutoare sau să se suspende acordurile de cooperare dintre bloc şi ţările respective. Însă reprezentanţii Germaniei, Franţei şi Luxemburgului au susţinut că aplicarea unor astfel de sancţiuni ţărilor care nu iau măsuri împotriva imigraţiei ilegale şi traficului de persoane ar reprezenta un lucru nepractic şi dăunător. 

“Trebuie să găsim un echilibru între dezbaterea privind drepturile omului din interiorul UE şi lupta împotriva imigraţiei ilegale”, a declarat ministrul german de externe, Joschka Fischer, care şi-a exprimat regretul că participanţii nu au reuşit să ajungă la un acord în această privinţă. Premierul spaniol Jose Maria Aznar a susţinut aplicarea acestor sancţiuni, apreciind că o astfel de măsură îi va face pe vecinii UE să semneze acorduri prin care se angajează să îşi primească înapoi cetăţenii. 

Consternaţi de creşterea numărului celor care susţin partidele populiste şi antiimigraţie, liderii UE încearcă să găsească noi modalităţi de a lupta împotriva influxului anual de imigranţi către UE în jur de 500.000 de persoane. Însă, înaltul reprezentant al UE pentru politica externă şi de securitate comună, Javier Solana, doreşte să schimbe imaginea de “Fortăreaţa Europa” pe care o are în prezent organizaţia comunitară. 

“UE nu va ameninţa pe nimeni, ci va încerca să construiască parteneriate cu mai multe ţări”, a subliniat J. Solana, care a refuzat să precizeze ce s-ar întâmpla în cazul în care “Cei 15” nu vor ajunge la nici un acord la Sevilla. 

 

4. Propunerile Greciei privind reconstrucţia statelor balcanice 

 

"Prima parte a asistenţei financiare elene pentru statele din Balcani, destinată investiţiilor în restructurarea acestora, va fi deblocată începând din iulie 2002", a anunţat, la 12 iunie, a.c., secretarul de stat pentru Relaţii Economice Internaţionale, Andreas Loverdos.

Parlamentul elen a votat, în luna martie a.c., o lege-cadru care permite aplicarea unui plan pentru reconstrucţia economică din aceste ţări, cu un buget de 550 milioane de euro, din care o mare parte, respectiv 265 milioane de euro, este destinată fostei Iugoslavii.

"Aşteptăm semnarea de convenţii cu privire la şase proiecte de cooperare bilaterală cu statele respective - Albania, Bosnia-Herţegovina, Bulgaria, Macedonia şi fosta Iugoslavie (Serbia şi Muntenegru), precum şi cu România, procedură care va avea loc până la sfârşitul lunii iunie a.c.", a precizat A. Loverdos, adăugând că "investiţiile vor putea fi lansate începând de la 1 iulie, a.c. după ce vor fi examinate de către un comitet special de control şi de transparenţă, a adăugat el.

A. Loverdos a precizat că primul proiect din fosta Iugoslavie va viza finanţarea unei artere rutiere cu o lungime de 127 km, care va face legătura între localităţile Niş şi Presevo. “Aşteptăm ca autorităţile iugoslave să ne remită planurile şi vom debloca fondurile imediat după aceea”, a menţionat oficialul elen.

Grecia este pregătită să aloce 15 milioane de euro pentru acest proiect, sumă care ar corespunde unui tronson de cel puţin 25 km, restul lucrării urmând să fie finanţat de organismele internaţionale.

Dat fiind faptul că aproape 3.500 de companii elene sunt active în zona balcanică, din care 75% au sediul în nordul Greciei, ministerul elen a prevăzut înfiinţarea unui birou diplomatic pentru investiţii la Salonic. 

Grecia a propus, de asemenea, o serie de măsuri specifice pe care Comisia Europeană trebuie să le adopte pentru a sprijini aderarea României şi Bulgariei la UE, după aderarea, în 2004, a primelor 10 state candidate.

Propunerea a fost făcută de ministrul elen de externe, Georgios Papandreou, şi porneşte de la ideea că decizia ce va fi luată la summit-ul UE din decembrie a.c., de la Copenhaga, referitoare la primirea a 10 state, ar putea avea un impact negativ în Bulgaria şi în România. Grecia consideră că această decizie trebuie să fie însoţită de “un mesaj politic puternic, care să sublinieze caracterul inclusiv al extinderii şi hotărârea UE de a ajuta aceste două state pentru a adera la Uniune cât mai devreme posibil”.

Principalele puncte ale propunerii Greciei (care va deţine preşedinţia UE în primele şase luni ale anului 2003) sunt:

- o strategie care să cuprindă "foaia de parcurs" actualizată, cu termene precise şi date-ţintă clar precizate pentru încheierea negocierilor de aderare;

- revizuirea strategiei de pre-aderare;

- creşterea asistenţei financiare pentru România şi Bulgaria în perioada 2004-2006, în concordanţă cu documentul-cadru Agenda 2000, luând în calcul capacitatea de absorbţie a celor două state;

- accentuarea asistenţei acordate pe proiecte de infrastructură,

Aceste ultime puncte vor fi susţinute de Grecia, în perioada în care va deţine preşedinţia UE. De asemenea, Grecia va sprijini participarea Bulgariei şi României ca observatori în Parlamentul European, după ce vor semna tratatul de aderare.

 

5. Situaţia din Caşmir

 

Pakistanul şi-a retras navele de război din zona de alertă din Marea Arabiei, în urma acţiunii similare a marinei indiene, a anunţat, la 14 iunie a.c., un purtător de cuvânt militar pakistanez.

“Marina pakistaneză şi-a retras navele ca urmare a gestului făcut de India, vapoarele sale îşi vor reocupa poziţiile din timp de pace”, a declarat sursa citată.

"Ministrul pakistanez al afacerilor externe a informat, la 14 iunie a.c., reprezentanţa diplomatică indiană la Islamabad despre această măsură", se arată într-un comunicat al guvernului pakistanez, care nu precizează despre câte vapoare este vorba.

Navele de război indiene şi pakistaneze au fost desfăşurate în Marea Arabiei din luna mai a.c., după un atentat sângeros comis în Caşmirul indian, soldat cu 35 de morţi, atribuit de India combatanţilor propakistanezi.

Însă, având în vedere că Pakistanul şi-a luat angajamentul de a pune capăt incursiunilor militanţilor islamişti în Caşmirul indian, riscurile de război dintre cele două ţări s-au redus considerabil. În consecinţă, India a ridicat sancţiunile aeriene impuse Pakistanului şi şi-a retras navele din Marea Arabiei.

La 14 iunie a.c., Ministerul indian al apărării a anunţat că toate navele de război indiene care fuseseră desfăşurate în apropiere de coastele pakistaneze s-au întors la Bombay.

La aceeaşi dată, secretarul american al Apărării, Donald Rumsfeld, a declarat că “pericolul unei confruntări nucleare între India şi Pakistan a fost depăşit. Campania internaţională de împiedicare a războiului dintre India şi Pakistan a înregistrat progrese".

“Obiectivul preşedintelui George W. Bush, al secretarului de stat Colin Powell, al premierului britanic Tony Blair şi al altor conducători din lumea întreagă este să diminueze tensiunile şi cred că suntem pe cale să realizăm progrese în acest sens”, a afirmat D. Rumsfeld în cursul unei conferinţe de presă care a avut loc la Islamabad. “Cred că lumea întreagă a putut observa, în ultimele zile, simţul responsabilităţii conducătorilor din regiune, care a contribuit la reducerea parţială a tensiunilor", a adăugat el, la finalul unei întrevederi avute cu preşedintele pakistanez Pervez Musharraf.

Totuşi, ministrul pakistanez al afacerilor externe, Abdul Sattar, care a participat la această conferinţă de presă, a subliniat faptul că situaţia rămâne periculoasă, în ciuda câtorva măsuri de detensionare, anunţate de India începând din 10 iunie a.c. “Nu există nici o schimbare în ceea ce priveşte numărul forţelor indiene concentrate la frontieră. De aceea nu există o diminuare a ameninţării”, a apreciat Abdul Sattar.

 

6. Alegerile legislative din Republica Cehă 

 

În perioada 14-15 iunie a.c. în Cehia au avut loc alegerile legislative pentru cele 200 mandate ale camerei inferioare a parlamentului. În cursa electorală s-au aflat peste 6.000 de candidaţi reprezentând 29 partide, formaţiuni şi alianţe politice.

Din cei 8.264.484 de alegători înscrişi pe listele de alegători pentru a-şi exprima opţiunile la alegerile legislative, doar 4.793.706 au particiat la scrutin. Aceasta reprezintă numai 58% din numărul electorilor, conform datelor prezentate de către Biroul ceh de statistică (CSU).

Rezultatele definitive ale alegerilor legislative din Republica Cehă sunt următoarele:

Partidul Social Democrat (CSSD) - 30,20 %,

Partidul Democratic civic (ODS) - 24,47 %,

Partidul Comunist (KSCM) - 18,51 %,

Coaliţia de centru (KDU-CSL/US-DEU) - 14,27 %.

Cele 200 de mandate ale Camerei Deputaţilor au fost repartizate după cum urmează:

Partidul Social Democrat (CSSD) - 70 de mandate,

Partidul Democratic civic (ODS) - 58 de mandate,

Partidul Comunist (KSCM) - 41 de mandate,

Coaliţia de centru (KDU-CSL/US-DEU) - 31 de mandate. 

"Preşedintele ceh, Vaclav Havel, a angajat, la 17 iunie a.c., consultări post-electorale cu şefii Partidului Social Democrat (CSSD), învingător al alegerilor legislative, şi ai altor trei formaţiuni, în afară de comunişti", a anunţat purtătorul de cuvânt al Preşedinţiei, Ladislav Spacek.

La rândul său, preşedintele CSSD, Vladimir Spidla, învingător al alegerilor legislative a exclus o coaliţie guvernamentală alături de comunişti, declarând că se va adresa mai degrabă Coaliţiei centriste. O astfel de coaliţie ar dispune însă de o majoritate foarte "strânsă" în Camera Deputaţilor, aceste două forţe totalizând împreună 101 mandate din cele 200. Analiştii cehi anticipează riscul unei destrămări post-electorale a acestei coaliţii, aripa creştin-democrată fiind înclinată să accepte mai uşor programul social-democrat decât aripa unioniştilor, formată din foşti contestatari, care au părăsit în 1997 Partidul Democratic civic condus de Vaclav Klaus.

Noul guvern va fi condus de către Vladimir Spidla, fost ministru al problemelor sociale şi mâna dreaptă a premierului de până acum, Milos Zeman - care şi-a exprimat hotărârea de a aduce Cehia în Uniunea Europeană în 2004. Acesta va fi susţinut de către un Parlament format din cele patru partide care au câştigat alegerile legislative: Partidul Social-Democrat, conservatorii conduşi de Vaclav Klaus, Partidul Comunist şi Coaliţia, grupare de centru formată din creştin-democraţi şi Uniunea Libertăţii.

  

7. Afganistan - alegerea şefului noului Guvern de tranziţie 

 

Loya Jirga, adunarea tradiţională afgană, în cursul căreia urmează să fie ales viitorul şef al statului, şi-a deschis lucrările la 11 iunie a.c., la Kabul, cu o întârziere de o zi.

Scopul principal al acestor dezbateri este desemnarea viitorului şef al statului afgan de către cei 1.551 de delegaţi participanţi la lucrări.

În ajunul deschiderii şedinţei inaugurale încă planau numeroase incertitudini. Una dintre ele se referea la o posibilă invalidare a acestei adunări, din cauza temerilor că aceasta ar fi fost manipulată de SUA, care au susţinut candidatura actualului şef interimar al Guvernului afgan, Hamid Karzai. Cea de-a doua făcea referire la o nouă amânare cu 24 de ore a reuniunii, din cauza polemicilor privind rolul fostului rege Mohammed Zaher Shah. Fostul rege a anunţat că nu candidează la postul de şef al statului şi că susţine candidatura lui Hamid Karzai. 

Secretarul de stat Colin Powell a dezminţit acuzaţia că Statele Unite ar fi exercitat presiuni pentru ca fostul rege al Afganistanului, Mohammad Zaher Shah, să fie îndepărtat de la adunarea tradiţională afgană Loya Jirga.

C. Powell a calificat ca fiind nefondate acuzaţiile unor afgani, potrivit cărora SUA ar fi luat poziţie împotriva fostului rege în beneficiul lui Hamid Karzai, actualul şef al Guvernului interimar.

"Nu cred că am jucat deloc un rol autoritar", a declarat secretarul de stat. "Dimpotrivă, cred că am ajutat la crearea condiţiilor pentru ca o asemenea întâlnire între cei 1.500 de reprezentanţi să se poată ţine, iar ei să îşi găsească calea spre viitor conform tradiţiilor lor", a mai spus acesta.

*

Marea adunare tradiţională afgană, şi-a ales, la 13 iunie a.c., un preşedinte, în persoana lui Mohammad Ismael Qasimyar, doi vicepreşedinţi şi doi secretari. M. Qasimyar, de naţionalitate tadjikă, era preşedintele comisiei de organizare a Loya Jirga. 

Această adunare, care acum are un organism de conducere şi un regulament, a procedat la alegerea unui nou şef al statului afgan în persoana preşedintelui Guvernului interimar, Hamid Karzai. Pentru acest post au candidat trei persoane, printre care şi o femeie. 

Fost viceministru al Ministerului Afacerilor Externe în Guvernul mujahedinilor, H. Karzai, în vârstă de 45 de ani, a fost ales să conducă noul Guvern de tranziţie până la alegerile generale care vor avea loc în anul 2004. 

Statele Unite au transmis felicitări liderului paştun Hamid Karzai pentru alegerea sa, de către Loya Jirga în fruntea Guvernului de tranziţie. "Îl felicităm pe Hamid Karzai", a declarat purtătorul de cuvânt adjunct al Departamentului de Stat, Philip Reeker. "Felicităm, pentru această alegere, poporul afgan şi pe toţi cei care au participat la Loya Jirga", a spus purtătorul de cuvânt american. "Am avut relaţii de lucru excelente cu preşedintele H. Karzai şi cu Guvernul interimar şi ne aşteptăm să continuăm această strînsă colaborare. Întreaga comunitate internaţională lucrează, de asemenea, cu autorităţile afgane pentru a ajuta la reconstrucţia instituţiilor atât de importante pentru viitorul poporului afgan".

